Den svenske nattergal

Den svenske nattergal (originaltittel: Die schwedische Nachtigall) er en tysk musikalsk biografisk dramafilm fra 1941, regissert av Peter Paul Brauer. Filmen bygger på Friedrich Forster-Burggrafs skuespill, Gastspiel in Kopenhagen, fra 1940. Hovedrollene spilles av Ilse Werner og Joachim Gottschalk. Werners sanginnslag tilhører sopranen Erna Berger.

Filmen er i svart-hvitt.

 Handling 
Den danske eventyrdikteren Hans Christian Andersen lærer en dag den svenske sangeren Jenny Lind å kjenne under en slottsoppførelse av hans eventyr Svinedrengen. Imponert over hennes talent anbefaler han henne å reise til København. Med hjelp av den danske statsminister, grev Rantzau, som liker den egenartede svenske kvinnen, får hun mulighet til å prøvesynge. Jenny blir tatt opp som elev ved operaskolen. Etter en tid utvikler det seg et kjærlighetsforhold mellom den meget eldre statsministeren og Jenny. Når Andersen får vite om forholdet, trekker han seg dypt skuffet tilbake, men elsker likevel den unge kvinnen. Den meget følsomme dikteren beslutter seg for å ta imot et stipend og dra til Roma.  

Grev Rantzau har ærlige hensikter og frir til Jenny. Når han forlanger at hun skal legge scenekarrieren på hylla, avslår hun hans frieri med tungt hjerte. Heller ikke i Roma kommer Andersen over tapet av sin store kjærlighet og henfaller mer og mer i depresjoner. Når han får vite at Jenny valgte sin lidenskap - sangen - framfor greven, blir han som forvandlet. Han beslutter seg for å vende tilbake til København og forsøke med Jenny på ny. Den euforien som de to elskende opplever i begynnelsen viker raskt når de begge innser at Jennys sanne kall er sangen og de store operascenene. Også Andersen må innse at han ikke må skuffe verdens barn og at eventyrskrivingen ikke må vike plass for hans personlige lykke. Så skilles de begge for godt. 

Inspirert av denne smertelige erfaringen skriver Andersen eventyret Nattergalen. I likhet med keiseren i dette eventyret må Andersen innse at det først er i frihet at nattergalen kan utfolde seg med sin vakreste sang.

 Om filmen 
Dreieboken ble skrevet av Gerd von Klass og norske Per Schwenzen. Den bygger på Friedrich Forster-Burggrafs skuespill, Gastspiel in Kopenhagen, som ble uroppført 25. september 1940.

Filmen ble spilt inn 30. september 1940–10. januar 1941.

Den hadde tysk premiere i Capitol-kino i Berlin 9. april 1941. I de følgende tolv månedene gikk filmen på kinoer i Nederland, Sverige, Finland og Frankrike.

I Terras filmprogram, som opplyser at filmen 10. februar 1941 ble godkjent av Filmprüfstelle med nummer 31771, står det at Ilse Werner på den tiden betraktet rollen som Jenny Lind som den fineste i sitt liv.

Dette var den siste filmen til skuespilleren Joachim Gottschalk. Etter at innspillingen var avsluttet ble han av Goebbels satt helt ut på sidelinjen som filmskuespiller, ettersom han standhaftig nektet å skille seg fra sin jødiske hustru Meta.

Opprinnelig var Paul Verhoeven tiltenkt jobben som regissør, men etter bare få dager overtok Terra-sjefen Peter Paul Brauer regien. Etter at han noen måneder tidligere hadde mistet regien for prestisjeprosjektet Jud Süß, karret han nå til seg alle oppgaver som gav håp om suksess. Herr Brauer manglet Paul Verhoevens begavelse, derfor bar han som erstatning partimerket på jakkeslaget. Arbeidet med denne filmen gikk fryktelig langsomt. Den lite vellykkede regissøren av småproduksjoner var tydelig overveldet av oppgaven med å lede og koordinere dette store prosjektet.

Filmen ble en stor økonomisk suksess. Produksjonskostnadene beløp seg til 1.543.000 RM. Allerede i januar 1942 hadde den spilt inn 3.264.000 RM.Klaus, Ulrich J.: Deutsche Tonfilme, 11. Band, Jahrgang 1940/41, Ulrich J. Klaus-Verlag Berlin 2000, s. 260

Den svenske nattergal fikk nazipredikatet «kunstnerisk verdifull» etter at den ble vurdert av sensuren.

 Mottakelse 
Det sveitsiske fagtidsskriftet Der Filmberater skrev at den nye Terrafilmen lot kinopublikummet på nytt få oppleve biedermeiertiden på 1840- og 1850-tallet i levende, ettertenksomme og kontrastrike bilder og at filmen plasserte det sympatiske kjæresteparet Lind-Andersen i midten av dette miljøet. Der Filmberater skrev også at Ilse Werner spilte rollen som den svenske nattergalen med sjarmerende eleganse og at Joachim Gottschalk var overbevisende  og varm som den noe drømmende  og forelskede eventyrdikteren. Videre skrev Der Filmberater at den ellers anstendige og stort anlagte filmen led av at skuespill og musikk ikke var bundet sammen til en enhet og at oppbygningen derfor sprikte noe.Der Filmberater, nr. 6, Luzern 1941

Lexikon des Internationalen Films skrev: «Romantisk kostymedrama av tvilsom biografisk verdi.»Brüne, Klaus Brüne (red.): Lexikon des Internationalen Films Band 7, Reinbek bei Hamburg 1987, s. 3361

FAZ kom i 1983 - etter en nyvurdering av filmen - til følgende konklusjon: Den svenske nattergal er «en dårlig hyllest til den store eventyrfortelleren Hans Christian Andersen.»Sitat etter Bogusław Drewniak i Der deutsche Film 1938-1945, Ein Gesamtüberblick, Düsseldorf 1987. s. 444

 Rolleliste 
 Joachim Gottschalk - Hans Christian Andersen
 Ilse Werner - Jenny Lind
 Karl Ludwig Diehl - Grev Rantzau, statsminister
 Emil Hess - Billedhugger Bertel Thorvaldsen
 Aribert Wäscher - Forlegger Peer Upan
 Hans Leibelt - Teaterdirektør
 Hans Hermann Schaufuß - Kapellmester
 Marianne Simson - Karin Nielsson, Jennys venninne 
 Ernst Sattler - Axel Lind, Jennys far
 Volker von Collande - Olaf Larsson, Jennys forlovede
 Jeanette Bethge - Fru Tostrup, Andersens husholderske
 Kate Kühl - Sangerinne frøken Rindom
 Siegfried von Geldern - Tenor
 Erwin Hoffmann - Ballettmester
 Walther Bechmann - Teatersekretær
 Ruth Lommel - En debutant
 Erich Dunskus - Postmester
 Angelo Ferrari - Italiensk restauratør
 Werner Stock - Prins Schweinehirt
 Elga Brink - Grevinne Ebba Douglas
 Elsa Andrée-Beyer - Garderobier
 Franz Arzdorf - En kunstkjenner
 Max Dietze - En venn av Andersen
 Jac Diehl - En konsertbesøkende
 Hans Waschatko - En losjeansvarlig
 Bruno Ziener - Grev Rantzaus lakei
 Irene Fischer - Grevinnens gjest
 Gustl Kreusch - Grevinnens gjest
 Peter C. Leska - Inspisient

Skuespillere i Kina-eventyret:

 Jakob Tiedtke - Keiser
 Bernhard Goetzke - Døden
 Wilfried Seyferth - Hoffjunkeren
 Alwin Lippisch - Livlegen
 Charlotte Schellhorn - En kokkepike
 Franz Stein - Hoffurmakeren

 Referanser 

 Eksterne lenker 


Kategori:Filmer fra 1941
Kategori:Tyske dramafilmer
Kategori:Tyske romantiske filmer
Kategori:Tyske filmmusikaler
Kategori:Tyske biografiske filmer
Kategori:Filmer satt til 1800-tallet
Kategori:Filmer lagt til Danmark
Kategori:Filmer basert på skuespill
Kategori:Sort-hvitt-filmer
Kategori:Tyskspråklige filmer